Monika Rubin (M), 2023-04-14:
Moderaterne ønsker et sundhedsvæsen, hvor dit postnummer ikke er afgørende for, hvor god en behandling du får.
Det er vores klare ambition, at lige meget om man bor i en af de store byer eller man har langt til det nærmeste hospital, skal behandlingskvaliteten være af samme høje standard.
Den geografiske ulighed i sundhed skal nedbringes.
For i dag er der stor forskel på kommunale tilbud og kvalitet på tværs af landet.
Derfor foreslår regeringen som en del af det her lovforslag at etablere en national kvalitetsplan for det nære sundhedsvæsen, som skal sikre indførelsen af kvalitetspakker med konkrete kvalitetskrav og anbefalinger til indsatsen.
Det er vigtigt for regeringen, at vi opnår en mere ensartet kvalitet i sundhedsindsatserne på tværs af hele landet.
For det er skadeligt for sammenhængskraften, hvis uligheden bliver for stor.
Kvalitetsplanen skal sikre, at alle borgere får et kommunalt sundhedstilbud af en mere ensartet kvalitet i hele landet.
Et styrket nært sundhedsvæsen kan bidrage til bedre og tidligere indsatser, som kan forebygge behovet for senere behandling og unødvendige indlæggelser på hospitalerne.
Derudover er lægedækningen afgørende for, om vi kan sige, at vi har et velfungerende nært sundhedsvæsen, og det er derfor problematisk, når vi hører historier om læger med lange ventelister og borgere uden en egen læge.
Regeringen og Moderaterne ønsker en hensigtsmæssig fordeling af lægelige ressourcer i hele landet, så vi ikke ender ud i et A-hold og et B-hold mellem patienterne.
Et af løsningsforslagene er at give regionerne flere redskaber til at sætte ind i områder med lægemangel.
Her foreslås det at gøre reglerne mere smidige, så regionerne lettere kan etablere regionsdrevne klinikker i områder, hvor det er umuligt at få en privatpraktiserende læge til at slå sig ned.
Et af løsningsforslagene er at styrke fordelingen af uddannelsesforløb i speciallægeuddannelsen til f.eks. lægedækningstruede områder, hvilket vi også gør med det her lovforslag, og lovforslaget lægger også op til, at det skal være muligt for regionerne at indgå aftaler med lokale praktiserende læger om et særligt vederlag, der kan motivere dem til at tage flere patienter ind i deres praksis.
Ved at give en økonomisk gulerod er forventningen, at vi kan tiltrække flere læger til områder med lægemangel, at motivere dem til at arbejde lidt mere i de lægedækningstruede områder, og helt ærligt tror jeg, at det er den rette vej at gå.
Moderaterne gik til valg på en ambitiøs sundhedspolitik, hvor vi lagde vægt på at tage speeden ud af dansk politik, så vi har den fornødne betænkningstid til at træffe de rette beslutninger.
For vi har brug for at få nuancerne med.
Der er behov for en omstilling af sundhedsvæsenet for at kunne imødegå den demografiske udvikling med flere ældre og plejekrævende borgere samt borgere med kroniske sygdomme og de generelt stigende udgifter til sundhedsvæsenet.
Vi kan ikke bare fortsætte med at gøre mere af det samme, og derfor har regeringen indført en akutpakke samt nedsat Sundhedsstrukturkommissionen for at imødekomme de store udfordringer, som vi står over for i sundhedsvæsenet.
Med det her lovforslag er vi et skridt på vejen til at løfte indsatsen til gavn for borgerne i hele landet og bidrage til en omstilling af sundhedsvæsenet, så mere kan løftes i det nære sundhedsvæsen.
Og med alt det taget i betragtning, som jeg har stået her og sagt, støtter Moderaterne selvfølgelig lovforslaget.